**Nagovor predsednice Državnega zbora Republike Slovenije mag. Urške Klakočar Zupančič**

**ob 81. obletnici osvoboditve**

**italijanskega fašističnega koncentracijskega taborišča pri Kamporju na otoku Rab,**

**7. september 2024, Rab, Hrvaška**

Spoštovani gospod Nikola Grgurić, župan mesta Rab,

spoštovani gospod Marijan Križman, predsednik Zveze združenj borcev za vrednote NOB Slovenije,

spoštovani odposlanec predsednika Sabora Republike Hrvaške Josip Borić,

spoštovani predstavniki županije in ministrstev, lokalnih organizacij borcev ter židovskih skupnosti,

spoštovani gosti!

V veliko čast mi je, da vas lahko nagovorim na slovesnosti, s katero se spominjamo žrtev fašističnega nasilja v enem od najbolj zloglasnih italijanskih koncentracijskih taborišč pri Kamporju na otoku Rab. Tisoče Slovencev in Hrvatov je tukaj pri Kamporju z življenjem ali zdravjem plačalo domoljubje in upor proti fašistični okupaciji, zato naj gre naša prva misel njim, ki so s svojo tragično usodo povezani s tem krajem.

Slovesnosti, kot je današnja, pa nas opominjajo, da vojne za seboj ne puščajo zgolj kronologije zmag, porazov in mirovnih konferenc, ki so deležne velike pozornosti zgodovinarjev. Vojne za seboj puščajo predvsem človeško trpljenje in izgube, prekinjene življenjske poti in za vedno prazne stole ob mizah preštevilnih družin.

Kruto ravnanje okupatorja pa takrat ni zlomilo domoljubja in uporniškega duha internirancev. Kmalu so se začeli povezovati, presegli so narodnostne delitve in se v želji po svobodi pogumno uprli. Organizirali so osvobodilno gibanje, po kapitulaciji Italije razorožili osebje taborišča in oblikovali Rabsko brigado.

Sloga, ki je takrat krasila taboriščnike, mora v nas graditi zavedanje, da so za obstoj vsake posamezne države, mednarodne skupnosti in nenazadnje človeške civilizacije kot take nujni medčloveško spoštovanje, povezovanje, sožitje in miroljubna politika. Živimo v nemirnem svetu, ko ne tako daleč od naših meja potekata dve vojni. V obeh plačujejo ceno za zločinske politike navadni ljudje, državljanke in državljani.

Slovenci in Hrvati smo svojo sedanjo svobodo skozi zgodovino tudi plačali s številnimi žrtvami. Zato je tovrstna slovesnost izjemna priložnost, da utrdimo mostove med prijateljskima narodoma in državama. Skupaj moramo tudi kot opomnik celotni mednarodni skupnosti ponavljati: Nikoli več!

Vsi, ki opravljamo javne funkcije v obeh državah, se moramo zavedati svoje odgovornosti, da odprta vprašanja rešujemo s tvornim dialogom in mednarodno skupnost spodbujamo k mirnemu reševanju konfliktov. Slovenija in Hrvaška sta danes oazi miru v svetu, polnem konfliktov. Vabim vas, da s skupnimi močmi posrbimo, da tako tudi ostane.

Obžalujem, da danes z nami ni predstavnikov, najvišjih političnih predstavnikov Republike Italije, a prepričana sem, da bodo nekoč zbrali dovolj poguma, da se nam pridružijo na skupni slovesnosti, saj bi bil to pomemben spravni korak in predvsem simbolično dejanje, s katerim bi sporočili, da prepuščamo zgodovino stroki, tri prijateljske države, članice Evropske unije in Severnoatlantske zveze, pa gradijo svojo prihodnost na sporazumevanju, mirnem reševanju odprtih vprašanj, sožitju in zagotavljanju blaginje za svoje državljanke in državljane.

Spoštovani!

Dovolite mi, da se ob koncu zahvalim še vsem tistim, ki ohranjajo spomin na žrtve koncentracijskega taborišča pri Kamporju na otoku Rab, organizatorjem današnje slovesnosti – Taboriščnemu odboru Rab‑Gonars pri Zvezi združenj borcev za vrednote NOB Slovenije, posebej gospodoma Hermanu Janežu in Janiju Aliču. Zahvaljujem se našemu gostitelju, županu mesta Rab, in Primorsko‑goranski županiji, ki sta omogočila začetek prenove spominskega parka, ki ga je zasnoval mojster arhitekture Edvard Ravnikar, predvsem pa se želim zahvaliti vsem udeležencem vsakoletne slovesnosti.

Sporočila slovesnosti, kot je današnja, so vedno večplastna. Ohranjamo spomin na žrtve vojnega nasilja in zgodovinska dejstva, hkrati pa sedanje in prihodnje generacije opominjamo, kako pomembna vrednota je mir med narodi in državami.

Hvala lepa.